bɣiɣ aya... Mazal d-tefuk tmeslayt deg yimi-s, ddunit tbeddel : lɣaba-nni ideg ten-yuɣ lḥal tuɣal... Tenna-as : -Lli-d allen-ik ! Yelli-d allen-is, isfeḍ-itent : di tizzegzewt-nni n ttjuṛ, d lenwar-nni n mkul nnwel iɣer d-yekka yiṭij ; di rriḥ a-nni i s-d-tettak tebḥirt tama-s, teččuṛ d leḥbeq d nneɛneɛ ; di leɣna n yefrax la yettemserwalen sennig wemdun, yesfeḍ allen-is am win ara ysekṛen. Yaf-d iman-is dɣa netta isenned ɣer tmeɣrust, ifurkan-is knan-d s lexrif ; dihin, agemmaḍ, igran n yirden, d wid n temẓin, ur yezmir a ten-yekcem bnadem deg wakken ɛlayit. Ma d Faḍma, tajeǧǧigt yifen yakk tiyaḍ , tebded kan sennig uqerru-s, la t-id-tesskad tecmumuḥ d taḍṣa. Teǧǧa-t almi yeṛwa asmuqel, almi as-tekkes ssekṛan, tenna-yas : -Akkagi ay tebɣiḍ Atan mkulec yettwaxdem xir n wakken i ak-yecreḍ baba. Atan ɣer-k kra n wayen d-yexleq Ṛebbi d taḥcict, yerna mebla lawan : ečč keččini, ar terwuḍ teččaṛeḍ -n aqecwal-agi i baba akken i ak-yenna ; lameɛna, a k-weṣṣiɣ ɣef yiwet : ɣuṛ-k anda iyi-d-ttadreḍ nekkini, anda yas-teqqareḍ d nek i yak-yeqḍan tagi. Lukan ad slen netta d-yemma, ad aɣ-ččen, ččen ula d tamurt iɣef nteddu. Tura nek d lawan fell-i ad ṛuḥe ɣ : ammar anda s-qqaren acimi akka n tɛeṭṭel. Ihi qqim dagi ar tameddit : ǧǧiɣ-k di lehna... Tekker atṛuḥ , lameɛna telḥa kan cwiṭ, tezzi-d ɣer-s, udem-is d azeggaɣ. Tenna-yas : -Isem-ik ?